section_heading: Zagrebački koncerti
paragraph_text: U2 su u Zagrebu nastupili 9. i 10. kolovoza 2009. Prvotno je planiran jedan nastup u ponedjeljak 10. kolovoza 2009. na maksimirskom stadionu, no, zbog rekordno brze prodaje ulaznica (u nekoliko sati!), organizator turneje, tvrtka Live Nation i domaći organizator, tvrtka Lupa promotion, odlučili su dodati još jedan nastup. S obzirom na daljnji tijek turneje, jedini slobodni termin bio je nedjelja 9. kolovoza 2009. jer je sljedeći nastup bio u Londonu već 14. kolovoza 2009., tako je prvotno najavljeni nastup postao drugi po redu što je dio obožavatelja dočekao s negodovanjem, govoreći da idu na reprizu. Nasreću, to se nije dogodilo: U2 su vrhunski odradili oba dva koncerta, drugi možda i s većim emotivnim nabojem, vjrojatno zbog emotivnije i angažiranije reakcije publike, koja je većim dijelom bila sastavljena od članova U2 fan kluba iz cijele regije, koji su svoje ulaznice imali prilike kupiti u pretprodaji te sretnika koji su imali sreće ulaznice kupiti cjelonoćnim trudom uz računalo.Predgrupe su bili Snow Patrol i The Hours. Rasprodanim koncertima je u ta dva dana nazočilo oko 120.000 (124.102 prodanih karata) ljudi iz cijele regije. Koncerti su bili mješavina promocije albuma No Line on the Horizon i klasika grupe kroz tridesetogodišnje djelovanje. Bono je publiku pozdravio na hrvatskom jeziku, uz nabrajanje većih hrvatskih gradova: Rijeka, Split, Dubrovnik, uz, naravno Sarajevo za koje je grupa emotivno vezana još od 1997. i legendarnog nastupa na stadionu Koševo. Uz navedeno, iskoristio je uvod u pjesmu Beautiful day za recitaciju Gundulićevih stihova (O lijepa, o draga, o slatka slobodo...) što je publiku dodatno motiviralo. Kroz oba dva nastupa U2 su naglašavali poruke mira, ljubavi, humanizma, što su, uostalom, i temelji njihova razmišljanja tokom čitave karijere. (Poruka Biskupa Desmonda Tutua, posveta mijanmarskoj političarki Aung San Suu Kyi kroz pjesme MLK i Walk on). Popis pjesama je gotovo identičan na sva dosadašnja 44 koncerta (Etapa 1 i 2), s manjim izmjenama, ovisno da li u jednom mjestu imaju jedan ili dva nastupa.